
	Τιμητική εκδήλωση

για τον ποιητή, δοκιμιογράφο 
και παιδαγωγό
Κυριάκο Πλησή
στο Σπίτι της Κύπρου

Το Σπίτι της Κύπρου, την Τρίτη 4 Δεκεμβρίου 2018  και ώρα 19:00 διοργανώνει στο Σπίτι της Κύπρου, Ξενοφώντος 2Α στο Σύνταγμα, τιμητική εκδήλωση για τον ποιητή, δοκιμιογράφο και παιδαγωγό Κυριάκο Πλησή.

Στην  εκδήλωση θα μιλήσουν ο κ. Κώστας Μπαλάσκας, φιλόλογος, συγγραφέας, ο κ. Θεοδόσης Πυλαρινός, oμότιμος καθηγητής Ιονίου Πανεπιστημίου και ο κ. Κώστας Χατζηαντωνίου, συγγραφέας.


Θα ακολουθήσει παρέμβαση από τους μαθητές του Κυριάκου Πλησή  κ. Άννα Λαάρη, φιλόλογο, μουσικό  και από τον κ. Μιχάλη Παιδονόμο, ιατρό παθολόγο, εντατικολόγο, διδάκτορα του Πανεπιστημίου Αθηνών.

Κείμενα του Κυριάκου Πλησή θα διαβάσουν ο κ. Γιάννης Β. Κωβαίος, φιλόλογος, συγγραφέας και η κ. Παναγιώτα Πλησή, συγγραφέας.

Ο Κυριάκος Πλησής (1929-2007) γεννήθηκε στην Ακανθού της Αμμοχώστου. Μετά την αποφοίτησή του από το Ελληνικό Γυμνάσιο Αμμοχώστου, φοίτησε στο Διδασκαλικό Κολλέγιο Μόρφου και εργάστηκε επί μία πενταετία ως δάσκαλος. Εν συνεχεία σπούδασε Ελληνική Φιλολογία στο Πανεπιστήμιο Αθηνών και μετεκπαιδεύτηκε στα παιδαγωγικά στα Πανεπιστήμια Εδιμβούργου και Λονδίνου. Εργάστηκε στο Α' Γυμνάσιο Αμμοχώστου ως καθηγητής, υποδιευθυντής και γυμνασιάρχης. Το 1973 προήχθη σε Επιθεωρητή Φιλολογικών Μαθημάτων. Από το 1975 εγκαταστάθηκε μόνιμα στην Αθήνα, όπου εργάστηκε ως καθηγητής, γυμνασιάρχης και λυκειάρχης σε διάφορα σχολεία. Το 1985 έγινε σχολικός σύμβουλος και συνταξιοδοτήθηκε το 1989. Ασχολήθηκε και με τη λογοτεχνία, ιδιαίτερα με την ποίηση και το δοκίμιο. Στα δοκίμιά του καταπιάνεται με βασικά προβλήματα της εποχής μας και ιδιαίτερα του τόπου μας. Τα έργα του αυτά διαπνέονται από βαθύ ανθρωπισμό και από ασίγαστη έγνοια για την προκοπή του έθνους μας. Η τραγωδία της Κύπρου υπήρξε βαθιά τομή στη ζωή του. Γι' αυτό και η ποίησή του από το 1974 και ύστερα εκφράζει σχεδόν κατ' αποκλειστικότητα τον πόνο, την οδύνη και την ανησυχία για το μέλλον του νησιού. Βραβεύτηκε τρεις φορές με το Κρατικό Βραβείο Υπουργείου Παιδείας της Κύπρου∙ δύο φορές για τις συλλογές δοκιμίων Προβληματισμοί (1972) και Μετά την χρεωκοπία του Δόγματος (1992)∙ επίσης, για την ποιητική του συλλογή Γραφή Οδύνης (1975). Το Δοκίμιο Περί Έρωτος βραβεύτηκε με το Βραβείο Δοκιμίου Χρήστου Μαλεβίτση. Το 2006 βραβεύτηκε από το Ελληνικό Κέντρο «PEN» για το σύνολο του δοκιμιακού του έργου. Ήταν τακτικός συνεργάτης των περιοδικών Ευθύνη και Νέα Παιδεία. Στην Κύπρο συνεργαζόταν με την Ακτή και την  Κυπριακή Μαρτυρία.

